Bekecs Község Önkormányzat

Éves állapotjelentés a környezet védelmének általános szabályairól szóló 1995. évi LIII. törvény 12. § (3) bekezdése alapján

2024 év

Tartalom

[**Bevezetés** 2](#_Toc83194126)

[**Bekecs település környezetének bemutatása** 2](#_Toc83194127)

 [**Bekecs település környezetállapot vizsgálatai és ereményei** 2](#_Toc83194128)

[**1.** **Levegőtisztaság védelem** 2](#_Toc83194129)

[1.1. Ipari levegőszennyezés 2](#_Toc83194130)

[1.2. Közlekedési légszennyezés 2](#_Toc83194131)

[**2.** **Zajterhelés** 2](#_Toc83194132)

[**3.** **Vízvédelem** 3](#_Toc83194137)

[3.1. Felszín alatti vizek (kutak) 3](#_Toc83194138)

[3.2. Felszíni vizek 3](#_Toc83194139)

[**4.** **Hulladékgazdálkodás** 3](#_Toc83194141)

[4.1. Kommunális hulladék 3](#_Toc83194142)

[4.1.1. Szelektív gyűjtés 3](#_Toc83194143)

[4.1.2. Hulladékudvar 3](#_Toc83194144)

[4.1.3. Újra használati központok .4](#_Toc83194145)

[4.1.4. Házi komposztálás 4](#_Toc83194146)

[4.1.5. Zöldhulladék gyűjtésesetleg 4](#_Toc83194147)

[4.1.6. Illegális hulladék lerakás 4](#_Toc83194148)

[4.1.7. Ipari hulladék 4](#_Toc83194149)

[**5.** **ZÖLDFELÜLET-GAZDÁLKODÁS** 4](#_Toc83194150)

[5.1. Zöldfelületi fejlesztések 5](#_Toc83194151)

[5.2. Fasorok és parki fák 5](#_Toc83194152)

[5.4. Kár- és kórokozók elleni védelem 5](#_Toc83194157)

[5.5. Gyom- és kullancsmentesítés, egyéb zöldfelületfenntartási munkák 5](#_Toc83194158)

[5.5.1. Gyommentesítés 5](#_Toc83194159)

[5.5.2. Kullancsmentesítés 5](#_Toc83194160)

[5.5.3. Egyéb zöldterület fenntartási munkák 5](#_Toc83194161)

[**6.** **TERMÉSZETVÉDELEM** 5](#_Toc83194162)

[**7.** **TELEPÜLÉSI INFRASTRUKTÚRA** 5](#_Toc83194163)

[7.1. Úthálózat 5](#_Toc83194164)

[7.2. Csatornahálózat 5](#_Toc83194165)

[**8.** **Összefoglalás** 6](#_Toc83194166)

# **Bevezetés**

A környezet védelmének általános szabályairól szóló 1995. évi LIII. törvény (továbbiakban:

Kvtv.) rendelkezik az önkormányzatoknak a környezet védelmét szolgáló feladatairól. A Kvtv. 12. (3) pontja szerint az önkormányzatok kötelesek a környezet állapotát és annak az emberi egészségre gyakorolt hatását figyelemmel kísérni, igény esetén a rendelkezésére álló környezeti információt hozzáférhetővé tenni, rendelkezésre bocsátani, továbbá a környezeti információk külön jogszabályban meghatározott körét, illetve a birtokában levő vagy a számára tárolt információk jegyzékét elektronikusan vagy más módon közzétenni. A 46. § (1) pont e) bekezdése kimondja, hogy a települési önkormányzat (Bekecs Község Önkormányzata is) a környezet védelme érdekében elemzi, értékeli a környezet állapotát illetékességi területén, és arról szükség szerint, de legalább évente egyszer tájékoztatja a lakosságot. A Kvtv. a környezeti állapotértékelés pontos tartalmát nem szabályozza.

# **Bekecs település környezetének bemutatása**

Bekecs [község](https://hu.wikipedia.org/wiki/K%C3%B6zs%C3%A9g) [Borsod-Abaúj-Zemplén vármegyében](https://hu.wikipedia.org/wiki/Borsod-Aba%C3%BAj-Zempl%C3%A9n_megye), a [Szerencsi járásban](https://hu.wikipedia.org/wiki/Szerencsi_j%C3%A1r%C3%A1s), [Miskolctól](https://hu.wikipedia.org/wiki/Miskolc)

32 kilométerre [keletre](https://hu.wikipedia.org/wiki/Kelet), a [Tokaji borvidéken](https://hu.wikipedia.org/wiki/Tokaji_borvid%C3%A9k), [Szerencs](https://hu.wikipedia.org/wiki/Szerencs) várossal gyakorlatilag egybeépülve található.

Bekecs a [Zempléni-hegység](https://hu.wikipedia.org/wiki/Zempl%C3%A9ni-hegys%C3%A9g) és az [Alföld](https://hu.wikipedia.org/wiki/Alf%C3%B6ld) találkozásánál fekszik. A falu legdélibb része sík vidéken terül el. Az északi része a [Zempléni-hegység](https://hu.wikipedia.org/wiki/Zempl%C3%A9ni-hegys%C3%A9g) egyik legnyugatibb hegyére a [Nagy-hegyre](https://hu.wikipedia.org/wiki/Nagy-hegy) épült. Bekecs település közigazgatási területe 2571 ha 6089 m2.

Ebből belterület 183 hektár 2781 nm,

 külterület 2353 hektár 9293 nm,

 zártkert 34 hektár 4015 nm.

# **Bekecs település környezetállapot vizsgálatai és eredményei**

# **Levegőtisztaság védelem**

Bekecs község levegő minősége jónak mondható. A gépjárműforgalom okozta légszennyezés 2023. évhez képest nem mutat változást, ipari mértékű légszennyező forrás a településen nem található. A településen az avar- és kerti hulladék égetése 2021. január 1. napjától tilos.

Bekecs levegőminőségét egyedi és lakossági fűtések, közlekedés és egyéb tevékenység emissziója határozza meg.

# Ipari levegőszennyezés

Településünkön nem releváns.

# Közlekedési légszennyezés

Az Adóügyintéző adatai alapján Bekecs településen a gépjárművek száma folyamatosan nő. Egy lakosnak több gépjármű is van a tulajdonában.

# **Zajterhelés**

A településen zaj és rezgési ártalmakat előidéző tevékenységek nincsenek. Az üzemi tevékenységek okozta zajprobléma nem jellemző. A maximális zajterhelést a településen áthaladó forgalom jelenti, amelynek mértéke nem jelentős.

# **Vízvédelem**

Bekecs közigazgatási területét 3 vízfolyás víztest (Gilip-patak, Takta-övcsatorna, Harangod-ér vízrendszere) -, valamint 2 vízfolyás szegmens (Tiszalúci-övcsatorna, Névtelen 0411) érinti.

#  Felszín alatti vizek (kutak)

Bekecs település közigazgatási területén a Vízügyi Igazgatóság által nyilvántartott (meglévő, illetve vízjogi létesítési engedéllyel rendelkező) felszín alatti vízhasználatokról, azok elhelyezkedéséről valamint főbb műszaki adatairól az alábbi tájékoztatást kaptuk.

|  |  |  |  |  |
| --- | --- | --- | --- | --- |
| **Kút neve** | **EOVY** | **EOVX** | **Víztípus** | **Megjegyzés** |
| Bekecs Községi vízmű 1. sz. kút (B3 kataszter-szám) | 808 240 | 314 250 | R | nem üzemel |
| Bekecs Községi vízmű 2. sz. kút javítva (B4/a kataszter-szám) | 808 193 | 314 124 | R | felújítva |
| Szeszfőzde I. sz ásott kút | 807 830 | 314 230 | T | üz. eng. visszavont, a szeszfőzde nem üzemel |
| Szeszfőzde II. sz ásott kút | 807 855 | 314 215 | T | üz. eng. visszavont, a szeszfőzde nem üzemel |
| 0130/33 hrsz. öntözőkút | 803 096 | 311 833 | R | üzemel |
| 0130/55 hrsz öntözőkút | 803 117 | 311 406 | R | üzemel |
| Biogáz üzem fúrt kútja | 805 073 | 310 965 | T | üzemel |
| Hegyalja BOS Kft. kútja | 807 116 | 313 302 | R | üzemel |

Az OVF-VITUKI Rt. által 2000. évben készített Forráskataszterben Bekecs település közigazgatási területén forrás nem került regisztrálásra.

#  Felszíni vizek

A „*felszíni víz vízszennyezettségi határértékeiről és azok alkalmazásának szabályairól szóló 10/2010.(VIII.18.) VM rendelet*” a felszíni vizekre vonatkozó határértékeket (környezetminőségi és vízminőségi határértékeket), azaz gyakorlatilag a vízfolyások, vízterek kívánatos vízminőségét a Vízgyűjtő-gazdálkodási Tervben meghatározott víztest típusonként adja meg.

# **Hulladékgazdálkodás**

A településen a szilárd hulladék szelektív elszállítását – közszolgáltatási szerződés keretében –2023. július 1. napjától a Mohu Mol Hulladékgazdálkodási Zrt. látja el.

# Kommunális hulladék

# Szelektív gyűjtés

Szelektív hulladékgyűjtés - amely tartalmazza a zöld, a papír, üveg, fém és műanyag hulladékot – minden lakosra kiterjed. Az edényeket heti egy alkalommal, a szelektív hulladékot tartalmazó edényeket pedig kéthetente ürítik, illetve szállítják. A hulladék elszállítása a bodrogkeresztúri hulladéklerakóba történik.

#  Hulladékudvar

Hulladékudvar a településen nem működik. Legközelebbi a Szerencs, Eperjesi utca 7. szám alatt található, melynek feladatai:

- A lakosság által szelektíven gyűjtött és beszállított hulladék átvétele,

- A begyűjtött hulladék rendszeres elszállításáig annak szelektív tárolása,

- Az intézmények által beszállított hulladék átvétele,

- A begyűjtött hulladék további kezelésre történő átadása,

- A begyűjtött és elszállított hulladékok nyilvántartása.

#  Újra használati központok

A környezettudatos élet, a környezetvédelem alapvető része, hogy kevesebb hulladékot termeljünk – ennek az egyik legegyszerűbb módja az újrahasználat. Újra használati központ a településen nem működik. 2021. szeptemberében nyílt meg a legközelebbi Szerencs, Eperjesi utca 7. szám alatt.

Az Újrahasználati Központba olyan tárgyakat adhatnak le természetes személyek, amelyek már valaki számára szükségtelenné váltak, viszont jó állapotúak, sérülésmentesek és eredeti funkciójukat még maradéktalanul betöltik:

* lakberendezési tárgyak, bútorok,
* sporteszközök pl. kerékpár, labda, roller stb.,
* konyhai eszközök,
* könyvek,
* feleslegessé vált, de még biztonságosan használható (nem elektromos) eszközök

#  Házi komposztálás

Házi komposztálás elősegítése érdekében a lakosság részére biztosította a szolgáltató a komposztáláshoz szükséges edényt. Az edények kiosztásában az önkormányzat dolgozói segédkeztek. A házi komposztálás célja az, hogy ne legyen égetés.

#  Zöldhulladék gyűjtése

2024. évben a szolgáltató április hónaptól november hónapig rendszeresen, kéthetente összegyűjtötte a lakosok által szabályosan kihelyezett zöldhulladékot.

#  Illegális hulladék lerakás

A településen rendszeres a szolgáltató általi hulladék elszállítása, ennek ellenére az illegális hulladék lerakás nem csökken a település külterületén. Az önkormányzat szélmalomharcot folytat az illegális hulladéklerakókkal szemben, csekély eredménnyel. Éves szinten kb: 4 tonna mennyiségű hulladékot szed össze az önkormányzat, a költségvetést kb: 266.700 Ft./év szinten terheli meg.

#  Ipari hulladék

A településen nem releváns.

# **ZÖLDFELÜLET-GAZDÁLKODÁS**

A települési zöldterület karbantartása fontos feladat, melyet a lakosság és az önkormányzat együttesen – előbbi a magán területek, utóbbi a közterületek gondozásával – lát el. A településen található növényzet és a faállomány meghatározza a települési környezet állapotát, biztosítja a talaj- és talajfelszín védelmét, ezen felül pedig jelentős szerepet játszik az előnyös település-, illetve utcakép kialakításában, a levegő tisztaságának javításában, valamint a zajterhelés mérséklésében.

Bekecs község évek óta tudatosan nagy gondot fordít a zöldterület-fenntartás keretein belül a közterek gondozására, a Millenniumi emlékpark karbantartására, a településen található játszóterek folyamatos rendezésére. Magántulajdon esetén az ingatlantulajdonosok végzik a fű nyírását, az előkertek gondozását. A közterületek tisztítását, gondozását és a köztemető üzemeltetését az önkormányzat az előző évekhez hasonlóan, 2024-ben is közfoglalkoztatás keretein belül látta el. A fű és cserjegondozási tevékenységet, a virágágyások beültetését, gondozását, a csapadékvíz elvezető rendszer karbantartását, a köztemetők gondozását, továbbá a téli időszakban a parkolók, járdák hó- és jégmentesítését a közmunka program keretén belül alkalmazott közmunkások végezték. A közfoglalkoztatásban a munkaerő csökkenésével párhuzamosan a lakosság aktív segítségére is szükség van.

# Zöldfelületi fejlesztések

Az önkormányzat évről évre növényeket ültet a település közterületeire, illetve közintézményei elé virágos ládákat helyez ki. Pihenő parkok részeként úgynevezett „virágos szigeteket” hozott létre. Ezt a tevékenyéget az önkormányzat a jövőben is fejleszteni kívánja.

# Fasorok és parki fák

Elöregedett, veszélyes fa kivágása 2024. évben magánszemély kezdeményezésére 1 esetben történt. Az önkormányzat a jövőre nézve nem tervez közterületi fa kivágását. A településen ezen az éven 50 db gömbkőris 20 db gyümölcsfa ültetése és 11 db termés nélküli díszfa (gömbszivar és magas kőris) ültetése történt. Ezt a tendenciát szeretné a jövőre nézve is az önkormányzat folytatni.

# Kár- és kórokozók elleni védelem

A településen nem releváns.

# Gyom- és kullancsmentesítés, egyéb zöldfelületfenntartási munkák

# Gyommentesítés

Parlagfű elleni védekezés, egyéb gyommentesítés a településen kaszálással történik. Helyi szinten ezt a feladatot átlagban 5 fővel, közmunka program keretén belül végzi az önkormányzat. A gyommentesítendő terület nagysága kb: 10.500 m2.

# Kullancsmentesítés

A településen nem releváns.

# Egyéb zöldterület fenntartási munkák

A zöldterületek tisztántartását, óvását, fenntartását 2022. évben a Magyar Falu Program keretein belül vásárolt kisgépekkel is végezték a közfoglalkoztatásban résztvevők. A kaszálás gyakorisága az időjárás és a munkaerő kapacitás függvénye volt. Lombgyűjtés az őszi időszakban folyamatos.

# **TERMÉSZETVÉDELEM**

Bekecs település külterületén Natura 2000 terület található kb: 30 ha területen. Bekecs Natura 2000 szempontjából különleges madárvédelmi terület. A külterületi ingatlanok magánkézben vannak, amit rendszeresen felügyel az aggteleki Nemzeti Park Igazgatósága.

# **TELEPÜLÉSI INFRASTRUKTÚRA**

# Úthálózat

Településünk úthálózata szinte teljes mértékben aszfaltborítással bír. Pályázatok segítségével 2021-ben az Akácos utca, Kenderföld utca, Kossuth utca, Csalogány utca, Tornacsarnok előtti terület újult meg, 2022-ben további útszakaszok felújítását végeztük el, 2023 év végére Bekecs főutcája új aszfalt burkolatot kapott. A járdahálózat folyamatosan bővül és újul meg a közmunkaprogram segítségével.

# Csatornahálózat

A település területén a csapadékvíz-elvezetés jellemzően nyílt árkos rendszerű, a belterületi vízelvezető árkok a Gilip és a Takta patakokba csatlakoznak. Az árokrendszer folyamatos karbantartásra, felújításra szorul. Az önkormányzat korábban sikeres pályázatot nyújtott be belterületi csapadékvíz elvezetésre, a település csapadékvíz-elvezetése jelentős mértékben megoldott.

Bekecs szennyvízcsatorna-hálózata teljes mértékben kiépített, a rákötési arány 80% felett van. A teljes rendszer üzemeltetését a Nemzeti Vízművek Zrt. végzi. A házi derítőben képződött háztartási szennyvíz összegyűjtéséről, elszállításáról és ártalommentes elhelyezéséről kötelező közszolgáltatóként Kurmai Környezetvédelmi és Szolgáltató Kft. gondoskodik, aki közszolgáltatási szerződés alapján szállítja el a szippantott szennyvizet.

# **Összefoglalás**

Összességében elmondható, hogy a település levegője országos viszonylatban jó minőségűnek mondható, az elektromos energiaszolgáltatás ellátottsága teljes körű. A gázszolgáltató hálózatára a jelenlegi lakásállomány kb. 85 %-a kapcsolódott rá. A településen nem áll fenn zaj- és rezgésvédelmi probléma. Kisebb zajhatást keltenek a település útjain közlekedő gépjárművek.

A fentiek ismeretében megállapítható, hogy a település, a lakóhely környezeti állapota jó, mely nemcsak a község ideális földrajzi fekvésének, kedvező éghajlati adottságának köszönhető. Az élhető tiszta környezet megteremtésében a település lakosságának és az önkormányzatnak is jelentős szerepe van, és bízunk abban, hogy a környezetünk védelme az utánunk jövők részéről is fontos, és elsődleges szempont lesz.

Bekecs, 2024. november 12.

 dr. Bodnár László

 polgármester